text: Flyafgift fløjet væk? 
  04 oktober 2011 kl. 16.46
  Danske flyrejsende slipper tilsyneladende for en ny afgift på 75 kroner per billet. Lufthavnsdirektør glæder sig.
  Afgiften, som gennem flere år har været en del af Socialdemokraternes og SF's økonomiske politik, er ikke nævnt med et ord i det nye regeringsgrundlag, som blev fremlagt i går.
  
  Kommer den senere? 
  Det glæder blandt andet Sønderborg Lufthavns direktør Anders Sørensen.
  - Det betyder, at vores muligheder for at udvikle vores ruter og lufthavnen er væsentligt større. Men vi frygter selvfølgelig, at den kommer på et senere tidspunkt, siger Anders Sørensen til dr.dk.
  
  Transportminister vil vente 
  Transportminister Henrik Dam Kristensen ville i går ikke forholde sig til, om han synes, det er en god idé at droppe flyafgiften.
  - Jeg vil vente og læse det, der står i regeringsgrundlaget, siger han.
  